मौलिक अधिकार अउर मानवाधिकार शासन के ऊ दूगो पहलू बा जेकरा से लोकतंत्र के बढिय़ा चाशनी बनेऽला. अइसे तऽ देखे में ई दूनो विचारशील लाग सकऽता बाकिर व्यावहारिक तौर पऽ दूनो एक्के सिक्का के दू पहलू हऽ. जाहिर बा, अगर कवनो देश अपना नागरिकन के मौलिक अधिकारन के सुरक्षा नइखे कऽ सकऽत तऽ ऊ लोकतांत्रिक नइखे कहल जा सकऽत. अइसहीं, अगर कवनो देश में सब संभावित मौलिक अधिकारन के वादा कइल जाव बाकिर मानवाधिकार के घोर हनन होखे तबो ओह लोकतंत्र के दोषपूर्ण कहल जाला.
भारत में भ्रष्टाचार अउर कुशासन के खेलाफ लगातार चल रहल विरोध प्रदर्शन कुछ अउर ना बलुक मौलिक आ मानवाधिकारन के लगातार हनन के खेलाफ एगो पुकार हऽ. कवनो सरकार जवाबदेही अउर पारदर्शिता के नजरंदाज कऽ के एह दूनो अधिकारन के सुरक्षा ना कऽ सके. ई कहे के जरूरत नइखे कि भ्रष्टाचार समाज में आमदनी के खाई के बढ़ा के सबसे गरीब लोगन के जीवन के छोर तक पहुंचा देला. एहिजा तक कि पइसा समाज के एक छोर पऽ जमा हो जाला (ई एह बात से जाहिर होता कि ऊपर के 20 फीसदी भारतीय एह देश के 80 फीसदी दौलत के मालिक बाड़े अउर अइसे लाखो लोगन के सामाजिक संरचना के सबसे निचला पायदान पऽ पहुंचा देला. चूंकि भ्रष्टाचार भेदभाव अउर पक्षपातपूर्ण नीति बनावे के कारण बनेऽला, एही खातिर अधिकतर मौलिक अधिकार आधारहीन हो जाला. मिसाल के तौर पऽ भारी कॉरपोरेट सब्सिडी (चुनाव के दौरान दीहल गइल चंदा के बदले) सामाजिक स्वास्थ्य के बिगाड़ेला अउर एकरा से आपराधिक समाज पैदा होला, जे आखिरी में समानता के अधिकार अउर जीवन के अधिकार के तोड़ देला अउर आगे चल के बाल मजदूरी, देह व्यापार, फिरौती, कत्ल अउर कई दोसर तरह के अपराधन के चलते मानवाधिकारन के हनन होला.
सूचना के अधिकार से जुड़ल सामाजिक कार्यकर्तन के हाले में भइल हत्या अहम बिंदु हऽ. इहे तथ्य बा कि ऊ लोग अइसन परियोजना के पड़ताल करत रहले, जे भ्रष्टाचार के जाल में फंसल बा, एह बात के ओर इशारा करेऽला कि भ्रष्टाचार निर्विवाद रूप से मानवाधिकारन के हनन के कारण बनेऽला. ढेर पहिले ना, दू महीना पहिलहीं नियामत अंसारी अउर मंगलाराम नाम के दू गो आरटीआई कार्यकर्तन के हत्या कऽ दीहल गइल. अइसहीं, अरुण सावंत (जे जमीन के सौदा में भ्रष्टाचार के पर्दाफाश कइले रहे) के जान गंवावे के पड़ल. सम्मानजनक जीवन के आधारभूत चीजन के बात कइल जाव तऽ नरेगा जइसन रोजगार देवे वाला कार्यक्रमन में भ्रष्टाचार लाखो मौत के कारण बनल अउर ई जिंदा रहे के कोशिश में हजारो परिवारन के आपराधिक गतिविधियन (लूट से लेके बाल मजदूरी अउर देह व्यापार तक) के ओर धकेल दीहल गइल. अइसन असंख्य मामला बा, जेकरा में गरीबन के खाना में मिलावट अउर नकली आ अवैध दवाई गरीब अउर कमजोर लोगन के मौत के घाट उतार देलस. जहरीला अउर मिलावटी देशी शराब से भइल मौतो के भुलावल नइखे जा सकऽत, जवन लगभग रोज के बात हो गइल बा. ओइसहीं, गोदामन में भरल अनाज अउर भूखन के ना दीहल जाए वाला खाना से भोजन के अधिकार के हनन होखता अउर आखिरी में जीवन के अधिकार अउर शोषण विरोधी अधिकारो के हनन हो रहल बा. कहे के जरूरत नइखे कि शिक्षा के अधिकार खातिर दीहल जाए वाला पइसा केतना बुरा तरे से लूट-लूट के तिजोरियन में भरल जा रहल बा.
दिलचस्प बा कि जवना देशन में कम भ्रष्टाचार बा (ट्रांसपेरेंसी इंटरनेशनल के करप्शन परसेप्शन इंडेक्स के मोताबिक) ऊ मानव विकास सूचकांक याने ह्यïूमन डेवलपमेंट इंडेक्स (एचडीआई सामाजिक आ आर्थिक पैमाना पऽ जीवन के गुणवत्ता मापेऽला) में सबसे ऊपर बा. एकरा समझे खातिर एह दूनो रिपोर्टन के देख के भारत के तुलना दोसर देशन से करे के जरूरत नइखे. सामान्य गूगल सर्च ढेर बा. एह सब संबंध के धेयान से देखल जाव तऽ भारत के हाल बुरा बा, सीपीआई में भारत 183 देशन में से 95वां आ एचडीआई में 187 में से 134वां नंबर पऽ बा. दूनो सूची में भारत सबसे नीचे बा. भ्रष्टाचार के जाल ना खाली मौलिक अधिकार आ मानवाधिकार के तबाह कइले बा, बलुक लोकतंत्र के मूल धारणो के नोकसान पहुंचवले बा. कहल मुश्किल बा कि कमजोर लोकतंत्र भ्रष्टाचार के बढ़ावा देलस कि एकर उलटा भइल, बाकिर अतना जरूर बा कि एह में से एगो, दूसर के कारण बनल. जवन होखे, एकरा से मानवाधिकार के हनन भइल!
bho_Deva bho_Deva bho_Deva bho_Deva